Aukaopnun verður í Blóðbankanum í Reykjavík í dag vegna mikils blóðskorts. Boð hafa verið send á alla skráða blóðgjafa og þeir beðnir að mæta sem tök hafa á.
Sveinn Guðmundsson yfirlæknir í Blóðbankanum segir að margir hafi þurft blóðgjöf í heilbrigðiskerfinu síðustu vikuna
Við þurfum að byggja upp öryggisbirgðir okkar. Það hefur orðið mikil notkun á blóði síðustu vikuna. Okkar stærsti viðskiptavinur, við tilheyrum Landspítalanum og 80% af blóði er notað þar. Og í þessum tilvikum þar sem að það lækkar hjá okkur öryggisbirgðirnar þá er það vegna slysa og eða stórra aðgerða sem margar verða á sama tíma. Og eða annarra sjúkdóma svo sem krabbameinsmeðferða þar sem við erum að veita þjónustu sem er bara nauðsynleg og það er það sem að er sérstaklega uppi á teningnum núna. Það sem eru algengustu blóðflokkarnir O pós og A pós eru þeir blóðflokkar sem okkur vantar mest af, því það er mest notað. En einnig O mínus sem er auðvitað blóðflokkur sem að dugar fyrir alla flokka og getur þurft stundum að grípa til sem neyðarblóð.
Einnig hafi áhrif á birgðir Blóðbankans að þau nái ekki að nota Blóðbankabílinn, en hann hefur ekki verið notaður frá upphafi heimsfaraldursins.
Strax í byrjun Covid þá ákváðum við að nota ekki bílinn. Við viljum vitanlega tryggja öryggi okkar blóðgjafa og auðvitað starfsfólks og við höfum ekki talið að hann uppfyllti alveg þau skilmerki sem um er að ræða. En við erum að meta möguleikann á því hvenær við getum byrjað að nota bílinn aftur. Því að við eigum svo öfluga blóðgjafa á þessum stöðum. Á Suðurlandi, á Suðurnesjum og á Akranesi.